Ego Willermus dominus Montis sancti Iohannis notum facio presentibus et futuris quod Sybilla quondam uxor domini Pontii avunculi mei domini Charnei et Hugo filius ejusdem mihi viva voce retulerunt quod idem Pontius in testamento suo legavit ecclesie sancti Nazarii Eduensis sex sextarios frumenti et totidem avene in terciis Charnei pro anniversario suo singulis annis in messionibus reddendis ad mensuram Montis sancti Iohannis, et quum res ista ad meum casamentum dinoscitur pertinere, dicta Sybilla et Hugo filius ejus ex parte predicti Pontii me rogaverunt quatenus testamentum ipsius quantum ad hoc pertinet, ratum haberem et concederem. Ego autem ad preces utriusque, ob reverentiam matris mee Eduensis ecclesie, factum istud laudo et benigne concedo. In cujus rei testimonium et munimen presentibus litteris sigillum meum feci apponi. Actum est hoc anno gratie Mº CCº vicesimo nono.